ຍັງມີການຕໍ່ສູ້ກັນ ຢູ່ບໍລິເວນ ເຂື່ອນ Mosul ໃນອີຣັກ (ສະໄລດ໌/ວີດີໂອ)
ມີ​ລາຍ​ງານ​ວ່າ ​ກຳລັງຂອງ​ຊາວ​ເຄີ​ດ ໄດ້ທຳ​ຄວາມ​ກ້າວໜ້າ ​ໃນ​ການ​ຕໍ່ສູ້​ກັບ ​ພວກຫົວ​ຮຸນ​​ແຮງ ຢູ່ບໍລິເວນ ເຂື່ອນ Mosul ໃນອີຣັກ.
ກຳລັງຂອງຊາວເຄີດ ແລະອີຣັກ ໄດ້ສູ້ລົບກັບພວກຫົວຮຸນແຮງ ລັດອິສລາມ ໃນວັນອາທິດມື້ນີ້ ຢູ່ໃກ້ໆກັບເຂື່ອນຍຸດທະສາດ ທາງພາກເໜືອຂອງອີຣັກ ມີລາຍງານວ່າ ກຳລັງຂອງຊາວເຄີດ ໄດ້ທຳຄວາມກ້າວໜ້າ ໃນການຕໍ່ສູ້ກັບ ພວກຫົວຮຸນແຮງ ໃນວັນເສົາວານນີ້ ພວກເຮືອບິນລົບສະຫະລັດ ໄດ້ທຳການ ໂຈມຕີທາງອາກາດຫຼາຍບັ້ນ ຢູ່ໃນບໍລິເວນດັ່ງກ່າວ ເພື່ອຄຸ້ມກັນ ໃຫ້ກຳລັງຊາວເຄີດ ແລະອີຣັກ ໃນຂະນະທີ່ພວກເຂົາຕໍ່ສູ້ເພື່ອຢຶດ ເອົາຄືນ ເຂື່ອນ Mosul ທີ່ພວກຫົວຮຸນແຮງໄດ້ຢຶດເອົາໄປ ໃນຕົ້ນ ເດືອນນີ້ ກອງທັບສະຫະລັດກ່າວວ່າ ການໂຈມຕີທາງອາກາດ 9 ບັ້ນ ທີ່ໃຊ້ເຮືອ ບິນລົບ ແລະ ເຮືອບິນບໍ່ມີຄົນຂັບ ຫຼື drones ຫຼາຍລຳ ໄດ້ທຳລາຍ ຫຼືບໍ່ກໍສ້າງຄວາມເສຍຫາຍໃຫ້ ແກ່ລົດຫຸ້ມເກາະບັນທຸກພົນ ລົດຫຸ້ມເກາະ ແລະ ລົດ Humvees ຫຼາຍຄັນ ເຂື່ອນດັ່ງກ່າວ ຊຶ່ງຕັ້ງຢູ່ແມ່ນ້ຳ Tigris ເປັນເຂື່ອນໃຫຍ່ທີ່ສຸດຂອງອີຣັກ ທີ່ສະໜອງ ພະລັງໄຟຟ້າໃຫ້ແກ່ພາກສ່ວນໃຫຍ່ຂອງປະເທດ ຢູ່ແຫ່ງອື່ນໆ ໃນວັນເສົາວານນີ້ ພວກເຫັນເຫດການກ່າວວ່າ ພວກຫົວຮຸນແຮງລັດ ອິສລາມ ໄດ້ສັງຫານໝູ່ປະຊາຊົນ 80 ຄົນ ສ່ວນໃຫຍ່ ແມ່ນສະມາຊິກຊາວ Yazidi ກຸ່ມສາສະໜານ້ອຍ ໃນລະຫວ່າງການບຸກໂຈມຕີໝູ່ບ້ານ Kocho ຢູ່ພາກເໜືອຂອງ ອີຣັກນັ້ນ ສະຫະລັດ ເລີ້ມປະຕິບັດການໂຈມຕີທາງອາກາດ ຕໍ່ຕ້ານພວກກະບົດ ລັດອິສລາມ ຄັ້ງທຳອິດ ເມື່ອຕອນຕົ້ນເດືອນນີ້ ຊຶ່ງເຫດຜົນສ່ວນນຶ່ງກໍແມ່ນເພື່ອປ້ອງກັນ ບໍ່ໃຫ້ມີການ ເຂັ່ນຂ້າ ຊາວ Yazidi ຫຼາຍພັນຄົນທີ່ໄດ້ຕົກຄ້າງຢູ່ເທິງຈອມພູ Sinjar ໃນພາກເໜືອ ຂອງອີຣັກ